Diari Oficial de la Generalitat Valenciana


Sumari del DOGV 1035, del 31-03-1989 (1989/813507)

ORDRE d'1 de febrer de 1989, de la Conselleria de Cultura, Educació i Ciència, per la qual es convoquen ajudes i beques per al foment de la investigació en la Comunitat Valenciana.
------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1989/02/01/(1)/dof/vci/html**

### Dades del document

Número de DOGV
:   1035

Data del DOGV
:   31-03-1989

Secció del DOGV
:   DISPOSICIONS GENERALS

Número del document
:   1989/813507


Data del document
:   01-02-1989

Organisme emissor
:   Conselleria de Cultura, Educació i Ciència

Tipus de document
:   Ordre

Ordre d'1 de febrer de 1989, de la Conselleria de Cultura, Educació i Ciència, per la qual es convoquen ajudes i beques per al foment de la investigació en la Comunitat Valenciana.  
Entre els diversos programes de la Generalitat Valenciana per a integrar la recerca científica com a un factor rellevant de desenvolupament comunitari, la Conselleria de Cultura, Educació i Ciència ve desplegant un conjunt d'accions per a la formació i el perfeccionament d'investigadors, a través del sistema d'ajudes i beques articulat des de la Direcció General d'Ensenyaments Universitaris i Investigació, dins el seu programa de Foment de la Investigació.  
Aquest programa tracta de potenciar els recursos humans necessaris que facen possible abordar les tasques pròpies de la recerca, alhora que ofereix al professorat universitari i al personal investigador l?oportunitat d'accedir a períodes d'actualització de coneixements i adquisició de noves tècniques de recerca i de docència, i l'ocasió de posar-se al corrent de les últimes innovacions hagudes en les diferents àrees de la ciència, i també d'exposar el resultat de les pròpies creacions; per a obtenir-ho, aquesta ordre específica les diferents modalitats i condicions d'ajudes i beques per al foment de la recerca.  
Per tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Article primer  
S'ofereixen, durant el curs 1989-90, les beques i les ajudes que s'indiquen tot seguit per a la formació i el perfeccionament del personal investigador i s'aproven les bases per les quals es regiran les respectives convocatòries, que s'inclouen com a annexos a aquesta ordre.  
1. Ajudes per a estades d'investigadors invitats a universitats i centres d'investigació de la Comunitat Valenciana (annex I).  
2. Beques per a estades a universitats i centres d'investigació nacionals i estrangers (annex II).  
3. Beques per a la realització de projectes d'investigació conduents a l'obtenció del grau de doctor (annex III).  
4. Beques per a la realització de projectes d'investigació conduents al l'obtenció del grau de doctor en línies d'actuació preferent (annex IV).  
5. Beques d'iniciació a la investigació (annex V).  
6. Ajudes a l'assistència a congressos, reunions i jornades de caràcter científic i tecnològic (annex VI).  
7. Ajudes a l'organització de congressos i reunions de caràcter científic i tecnològic (annex VII).  
Article segon  
Les beques i ajudes esmentades a l'article anterior seran sufragades amb càrrec a les línies de subvenció 405/000/89, 406/000/89, 407/000/89, 408/000/89, 409/000/89, 410/000/89, 411/000/89, 412/000/89, 413/000/89, 414/000/89, programa 542-10 del pressupost de 1989.  
DISPOSICIONS FINALS  
Primera  
S'autoritza el Director General d'Ensenyaments Universitaris i Investigació a dictar dins l'àmbit de les seues competències les resolucions que calguen per a l'aplicació i desplegament d'aquesta ordre.  
Segona  
Aquesta ordre entrarà en vigor l?endemà de la publicació en el Diari Oficial de la Generalitat Valenciana.  
València, a 1 de febrer de 1989.  
El Conseller de Cultura, Educació i Ciència,   
CEBRIA CISCAR I CASABAN  
ANNEX I  
Bases de la convocatòria d'ajudes per a estades d'investigadors invitats a universitats i centres d'investigació de la Comunitat Valenciana.  
1. Objecte de les ajudes Aquestes ajudes tenen per objecte facilitar la cooperació científica mitjançant la incorporació temporal de científics, nacionals o estrangers, de prestigi reconegut, que per la singularitat dels seus coneixements puguen aportar una col·laboració qualificada a l'esforç d'investigació i desenvolupament tecnològic realitzat pels grups d'investigació radicats en la Comunitat Valenciana. Així mateix, el desenvolupament dels estudis de tercer cicle fa convenient, en l'actualitat, afavorir actuacions que permeten l'enfortiment de la seua qualitat i el seu enriquiment, mitjançant la incorporació d'investigadors, la participació dels quals en aquests s'estime d'interés.  
Aquesta convocatòria pretén estimular, de manera preferent, aquelles actuacions que perseguesquen la consecució d'ambdós objectius complementaris durant el curs acadèmic 1989/90.  
2. Sol·licitants.  
Podran presentar sol·licituds els departaments universitaris, els instituts universitaris, i els organismes públics d'investigació, radicats en la Comunitat Valenciana.  
Dites sol·licituds vindran avalades amb la signatura del Rector de la Universitat o del representant legal de l?organisme receptor, i de l'acceptació del/s científics susceptible/s de participar en el programa proposat.  
3. Termini i formalització de les sol·licituds.  
3.1. Les sol·licituds es formalitzaran en l?imprés el model del qual es trobarà a disposició dels interessats en l?oficina d'informació de la Conselleria de Cultura, Educació i Ciència, i en els vice-rectorats d'investigació de les universitats de la Comunitat Valenciana.  
3.2. Les sol·licituds dirigides al Director General d'Ensenyaments Universitaris i Investigació de la Conselleria de Cultura, Educació i Ciència de la Generalitat Valenciana, podran presentar-se en el Registre General de la conselleria esmentada, situat en l'av. de Campanar, 32, de València (46227), o per qualsevol dels mitjans establerts en l'article 66 de la Llei de Procediment Administratiu.  
3.3. Les sol·licituds constaran de la següent documentació (original i còpia):  
a) L'imprés de sol·licitud complimentat adientment, amb una memòria que detalle el projecte o programa de col·laboració a realitzar durant l'estada, i duració prevista d'aquesta.  
b) Curriculum vitae de l?investigador invitat.  
c) Historial conjunt i currículum vitae dels integrants del/s grup/s d'investigació receptor/s, que contemple la seua labor científica durant -almenys- els cinc últims anys.  
d) Dues cartes de referència sobre l?investigador invitat que hauran de ser enviades directament, per científics acreditats en l?àrea, a la Dirección General d'Ensenyaments Universitaris i Investigació  
3.4. El termini de presentació del conjunt de la documentació prevista en l'apartat anterior serà fins el 31 de maig de 1989.  
4. Quantia de les ajudes.  
Les ajudes que es convoquen comprenen una dotació a l?investigador invitat:  
1. D'entre 200.000 i 400.000 pessetes mensuals, o el seu equivalent proporcional a la duració de l'estada, i en funció de la qualificació professional de l'investigador, els crèdits que s'impartesquen, i, en general, la labor científica que es propose desenvolupar.  
2. En concepte d'ajuda per a sufragar les despeses derivades del viatge d'anada i tornada des del centre d'origen, fins a 300.000 ptes  
5. Selecció.  
La selecció de sol·licituds serà realitzada pel Consell de Política Científica i Tecnològica de la Generalitat Valenciana, que elevarà al Director General d'Ensenyaments Universitaris i Investigació una proposta d'investigadors beneficiaris de les ajudes, centre receptor, projecte i/o curs a desenvolupar, duració de l?estada, i dotacions econòmiques. La resolució definitiva de la Direcció General d'Ensenyaments Universitaris i Investigació serà publicada en el Diari Oficial de la Generalitat Valenciana.  
Es tindran en compte els següents criteris de selecció:  
a) Mèrits acadèmics, científics i/o professionals de l?investigador proposat.  
b) Interés docent, científic i/o tècnic del/s programa/s de tercer cicle, viabilitat de la seua execució, en el temps sol·licitat i amb els recursos disponibles.  
c) La col·laboració docent de l?investigador invitat en el/s programa/es de tercer cicle.  
d) La labor científica que es projecte desenvolupar en el centre receptor l?investigador proposat.  
e) Historia, acadèmic i científic del/s grup/s investigador/s que subscriu/en la sol·licitud.  
f) El caràcter interdepartamental i/o interuniversitari que puguera tindre la tasca encomanada a l?investigador invitat.  
g) Adequació del programa a les línies prioritàries de la Generalitat Valenciana.  
Les decisions de caràcter científic que siguen adoptades per aquest consell no podran ser recorregudes.  
6. Caràcter de les ajudes.  
Les ajudes que es convoquen tindran una duració compresa entre un mínim de 15 dies i un màxim de 3 mesos. El període d'estada es realitzarà, preferentment, de forma ininterrompuda i podrà iniciar-se a partir del dia 1 d'octubre de 1989. S'entendrà que tot beneficiari que no s'incorpore al seu centre d'aplicació en la data autoritzada, renuncia a la beca.  
Aquest extrem haurà de comunicar-se a la Direcció General d'Ensenyaments Universitaris i Investigació pel responsable del grup que sol·licita l'ajuda per a l?investigador invitat.  
La concessió i aprofitament d'aquestes ajudes no implica cap compromís quant a la posterior incorporació de l?interessat a la plantilla de la universitat o centre de destinació ni, en cap cas, relació contractual de l'investigador invitat amb la Generalitat Valenciana.  
De la mateixa manera, la Generalitat Valenciana i els centres receptors no contrauen cap compromís en relació amb les depeses i condicions d'allotjament, manutenció i altres de l'investigador invitat durant el període de la seua estada; tot això amb independència de les obligacions d'acolliment per part dels centres receptors a les quals es refereix l'apartat 7.4.  
7. Obligacions.  
7.1. L'acceptació de les ajudes per part dels beneficiaris implica la de les normes fixades en aquesta convocatòria, així com les que la Direcció General d'Ensenyaments Universitaris i Investigació establesca per al seu desplegament i seguiment científic.  
7.2. L'investigador invitat haurà de complir amb aprofitament les diverses etapes del pla de treball proposat, dedicant-s'hi de conformitat amb les normes pròpies del departament o centre en què es du a terme.  
7.3. L'investigador invitat haurà de romandre vinculat per al compliment de la seua labor al departament o centre per al qual se sol·licità l'ajuda, essent necessari per a qualsevol canvi l'autorització de la Direcció general d'Ensenyaments Universitaris i Investigació.  
7.4. En sol·licitar les ajudes contemplades en aquesta convocatòria, els centres receptors es comprometen a vetllar per una adequada acollida de l?investigador invitat i a facilitar-li els mitjans per al desenvolupament de les activitats proposades.  
7.5. Una vegada finalitzada l?estada s'haurà de remetre al Servei de Política Científica, de la Direcció General d'Ensenyaments Universitaris i Investigació, un informe elaborat per l?investigador invitat sobre la labor realitzada que contindrà els resultats obtinguts, i un informe del responsable del grup en el qual aquell haja col·laborat sobre el compliment de les activitats previstes, en el qual haurà de constar el vist-i-plau del Vice-rector d?Investigació de la universitat corresponent, o del director del centre d'investigació.  
7.6. En cas d'incompliment d'alguna de les obligacins anteriorment assenyalades, la Direcció General d'Ensenyaments Universitaris podrà rescindir la concessió de l'ajuda, així com recaptar la devolució de les quantitats percebudes.  
ANNEX II  
Bases de la convocatòria de beques per a estades en universitats i centres d'investigació nacionals i estrangers.  
1. Objecte de les beques.  
Les beques que se sol·liciten tindran per objecte completar, ampliar i actualitzar la formació dels investigadors de les universitats i centres d'investigació existents a la Comunitat Valenciana i hauran d'encaminar-se a la realització d'un projecte d'investigació. Els sol·licitants hauran- de presentar una memòria en la qual s'especifique la tasca que desitgen desenrotllar en la universitat o centre d'investigació què es sol·licita.  
2. Requisits per a la concessió de les beques.  
2.1. Posseir la nacionalitat espanyola.  
2.2. Els sol·licitants hauran de ser personal docent o investigador de plantilla (funcionari i personal contractat), de les universitats, centres del CSIC, centres d'investigació pertanyents a la Generalitat Valenciana, i altres centres d'investigació, tots radicats a la Comunitat Valenciana, sempre que posseesquen personalitat jurídica pròpia i no tinguen finalitat lucrativa.  
2.3. Estar en possessió del grau de doctor.  
2.4. Excepcionalment, i per un període no superior a tres mesos, podran participar en aquesta convocatòria de beques:  
a) Els llicenciats, enginyers i arquitectes superiors que, reunint els requisits especificats en els apartats 2.1. i 2.2. i tenint una formació bàsica ja adquirida, desitgen realitzar, totalment o parcial, un projecte d'investigació i/o completar la seua formació investigadora.  
b) Els becaris del programa de Foment de la Investigació de la Generalitat Valenciana (convocatòria de beques per a la realització de projectes d'investigació conduents a l?obtenció del grau de doctor), així com els homologats pel Ministeri d'Educació i Ciència que desenrotllen la seua formació en universitats o centres d'investigació de la Comunitat Valenciana, que desitgen completar el seu projecte d'investigació.  
2.5. Acreditar la suficiència en el coneixement de l?idioma del país on radique la universitat o centre sol·licitat o qualsevol altre comunament utilitzat en el centre. Si escau, els sol·licitants seran convocats per a realitzar les proves que acrediten el coneixement de l?idioma escollit.  
2.6. Haver-se dedicat a la docència o a la recerca ininterrompudament durant l?últim any, a la Comunitat Valenciana.  
2.7. Informe del director del departament o del centre d'investigació on desenrotlle la seua activitat el sol·licitant, que especifique la conveniència i la utilitat de realitzar l?estada al centre sol·licitat. Si el peticionari fora Director de Departament, l?informe haurà de demanar-se al Rector.  
2.8. Acreditació de l'admissió o, si escau, compromís de sol·licitar-la en alguna de les universitats o centres d'investigació elegits, amb la justificació dels motius pels quals s'han escollit aquests centres.  
En qualsevol cas, l'acreditació de l'admissió haurà d'informar sobre la viabilitat del projecte d'investigació en el centre, així com del cost econòmic que comporte. La no presentació del document d'admissió al centre, abans de la incorporació a aquest, serà motiu d'anul·lació de la beca.  
2.9. Acreditació del permís o llicència o, si escau, compomís de sol·licitar de l'autoritat corresponent permís o llicència per interrompre el treball docent i investigador durant el període per al qual se sol·licita la beca. La impossibilitat d'obtenir aquesta autorització abans de l'inici del període esmentat invalidarà la seua concessió  
2.10. Les beques seran incompatibles amb l'aprofitament de qualsevol altra beca o ajuda, concedida per a idèntica finalitat, finançada amb fons d'organismes i institucions, públics o privats espanyols En tot cas, qualsevol tipus de finançament addicional haurà de ser comunicat, necessàriament, a la Direcció General d'Ensenyaments Universitaris i Investigació.  
3. Termini i formalització de sol·licituds.  
3.1. Les sol·licituds es formalitzaran en l?imprés el model del qual es trobarà a disposició dels interessats a l?oficina d'informació de la Conselleria de Cultura, Educació i Ciència, i en els vice-rectorats d'investigació de les universitats de la Comunitat Valenciana.  
3.2. Les sol·licituds, adreçades al Director General d'Ensenyaments Universitaris i Investigació de la Conselleria del Cultura, Educació i Ciència de la Generalitat Valenciana, podran presentar-se en el registre general de la conselleria citada, av. de Campanar, 32 València (46748), o a través del mitjans que estableix l'article 66 de la Llei de Procediment Administratiu.  
3.3. Les sol·licituds adjuntaran la documentació següent, amb original i còpia (exceptuant-ne les publicacions):  
a) L'imprés de sol·licitud emplenat adientment, en el qual s'inclourà una memòria amb el detall del projecte d'investigació, que no podrà contemplar com a objectiu d'aquest la consecució de titulació acadèmica per als sol·licitants que posseesquen el grau de doctor.  
b) Curriculum vitae del sol·licitant, amb l'especificació del treball docent i investigador, amb relació explícita de publicacions, acompanyada -si es el cas- de còpia de les tres més rellevants.   
c) Acreditació del grau de coneixement de l?idioma estranger.  
d) Dues cartes de referència, per a les quals s'utilitzaran els impressos normalitzats adjunts al de sol·licitud, i que hauran de ser adreçats directament per les persones que els subscriguen a la Direcció General d'Ensenyaments Universitaris i Investigació.  
e) Els documents relatius als punts 2.6. (mitjançant certificació expedida per la Secretaria General de la universitat o la unitat administrativa del centre d'investigació al qual estiga adscrit el sol·licitant, en original o fotocòpia compulsada), 2.7, 2.8 i 2.9.  
f) En aquells casos en els quals l?execució del projecte d'investigació comporte l'abonament de taxes i/o despeses de laboratori, serà requisit indispensable manifestar en la sol·licitud el cost, almenys aproximat, que suposen.  
g) Aquelles sol·licituds què es contemplen a l'apartat 2.4, hauran d'incloure l?expedient acadèmic personal complet, acompanyant-hi certificació acadèmica detallada en la qual figuren les qualificacions obtingudes i les dates d'aquestes, en el currículum vitae. Els sol·licitants als quals es refereix l'apartat 2.4.b) hauran d'aportar, a més, un informe del director de la tesi doctoral, en el qual conste l?oportunitat de l'estada proposada.  
3.4. El termini de presentació de sol·licituds serà d'un més a partir de l?entrada en vigor d'aquesta ordre.  
4. Característiques de les beques.  
Les beques que es convoquen comprenen:  
4.1. Una, assignació mensual entre 100.000 y 250.000 pessetes, en funció del país o ciutat on radique el centre sol·licitat.  
4.2. L'import parcial o total de les despeses per taxes o de laboratori, si es el cas, segons valoració del Consell de Política Científica i Tecnològica de la Generalitat Valenciana, fins un màxim de 250.000 pessetes.  
4.3. La dotació en concepte d'ajuda per a sufragar les despeses derivades del viatje d'anada i tornada, des del centre d'origen, fins un màxim de 250.000 pessetes.  
4.4. Assegurança combinada d'accident i assistència sanitària al país on s'efectue l?estada, amb excepció del territori nacional.  
5. Durada de la beca.  
Les beques que es convoquen tindran una durada compresa entre un mínim d'un mes i un màxim de dotze mesos, havent d'especificar els sol·licitants aquest extrem a l?imprés de sol·licitud.  
El període d'aprofitament de les beques es realitzarà de forma ininterrompuda i estarà comprés entre el dia 1 de juliol de 1989 i el 30 de setembre de 1990, havent de començar, en tot cas, aquest període abans del dia 1 d'abril de 1990. Els beneficiaris hauran de notificar a la Direcció General d'Ensenyaments Universitaris i Investigació la data d'incorporació al centre escollit, en un termini no superior a dos mesos des de l'adjudicació de la beca. S'entendrà que el beneficiari que no s'incorpore al seu centre de destinació en la data autoritzada, renuncia a la beca.  
6. Selecció de candidats.  
La selecció de candidats serà realitzada pel Consell de Política Científica i Tecnològica de la Generalitat Valenciana, que elevarà proposta de beneficiaris de beques, durada d'aquestes i les dotacions econòmiques 4.1, 4.2, i 4.3. al Director General d'Ensenyaments Universitaris i Investigació. La resolució final de la Direcció General d'Ensenyaments Universitaris i Investigació serà publicada al Diari Oficial de la Generalitat Valenciana.  
Es tindran en compte els criteris de selecció següents:  
a) Mèrits acadèmics, científics i/o tècnics del sol·licitant.  
b) Interés científic i/o tècnic del projecte d'investigació i viabilitat de la seua execució en el temps sol·licitat i amb els recursos disponibles.  
c) Historial científic i tècnic del grup investigador dins el qual s'integre el candidat (centre sol·licitat).  
Les decisions de caràcter cientific adoptades pel consell esmentat no podran ser recorregudes.  
7. Obligacions dels becaris.  
7.1. L'acceptació de la beca per part del beneficiari implica la de les normes que fixa aquesta convocatòria, així com la de les que la Direcció General d'Ensenyaments Universitaris i Investigació, establesca per al seu desplegament i seguiment científic.  
7.2. Complir amb aprofitament les diverses etapes del pla de treball proposat, dedicant-s'hi de conformitat amb les normes pròpies del centre en què es porte a terme.  
7.3. Trametre al Servei de Política Científica de la Direcció General d'Ensenyaments Universitaris i Investigació un informe del treball realitzat, que continga els resultats obtinguts i on conste la conformitat del director del treball. La presentació de l?informe serà quadrimestral per als beneficiaris la beca dels quals supere els sis mesos. En els altres casos, així com a l?ultim informe quadrimestral es trametrà -en el termini màxim de sis setmanes- una memòria científica del treball realitzat, en la qual es presenten els resultats de la investigació, amb la conformitat del director del treball després de finalitzar el període d'aprofitament de la beca.  
L'incompliment d'aquest requisit suposarà la cancel·lació de les dotacions econòmiques pendents de liquidació.  
7.4. El becari tindrà l?obligació de notificar al Servei de Política Científica l'arribada a la universitat o centre, l'adreça particular, així com qualsevol canvi de residència o viatges que vulga efectuar, i sol·licitar amb antelació suficient el permís corresponent.  
7.5. Continuar al centre per al qual va sol·licitar la beca. Per a qualsevol canvi caldrà l'autorització de la Direcció General d'Ensenyaments Universitaris i Investigació.  
7.6. Fer constar a qualsevol publicació que en resulte que ha estat realitzada amb un ajut de la Conselleria de Cultura, Educació i Ciència de la Generalitat Valenciana. També caldrà que en trameta un exemplar a la Direcció General d'Ensenyaments Universitaris i Investigació.  
7.7. Si hi ha incompliment d'alguna de les obligacions citades, la Direcció General d'Ensenyaments Universitaris i Investigació podrà anul·lar la concessió de la beca o demanar la devolució de les quantitats percebudes.  
ANNEX III  
Bases de la convocatòria de beques per a la realització de projectes d'investigació conduents a l?obtenció del grau de doctor.  
1. Objecte de les beques.  
Aquestes beques tenen com a finalitat principal aconseguir la formació bàsica en investigació científica i tècnica dels titulats superiors universitaris, que desitgen realitzar un projecte original d'investigació que els permeta l?obtenció del títol de doctor.  
2. Beneficiaris.  
Per a optar a aquestes beques cal:  
a) Posseir la nacionalitat espanyola.  
b) Posseir el títol de llicenciat, enginyer o arquitecte superior.  
c) Realitzar el projecte d'investigació proposat en una de les universitats, centres d'investigació del CSIC o altres organismes públics o privats d'investigació, sense finalitat lucrativa, radicats a la Comunitat Valenciana.  
Els títols obtinguts a l'estranger o en centres espanyols no estatals hauran d'estar convalidats o reconeguts i tenir plens efectes civils en el moment de la presentació de la sol·licitud.  
3. Sol·licituds i documentació Les sol·licituds es formalitzaran en l?imprés el model del qual es trobarà a disposició dels interessats a l?oficina d'informació de la Conselleria del Cultura, Educació i Ciència, i als vice-rectorats d'investigació de les universitats de la Comunitat Valenciana.  
Les sol·licituds, adreçades al Director General d'Ensenyaments  
Universitaris i Investigació de la Conselleria de Cultura, Educació i Ciència de la Generalitat Valenciana, podran presentar-se al Registre General de la conselleria esmentada, av. de Campanar, 32, de València (46528), o a través de qualsevol dels mitjans que estableix l'article 66 de la Llei de Procediment Administratiu.  
Les sol·licituds -original i còpia- adjuntaran la documentació següent:  
3.1. Curriculum vitae, amb certificació acadèmica completa dels estudis cursats, o fotocòpia compulsada d'aquesta certificació amb les qualificacions obtingudes i les dates d'aquestes, i relació explícita de publicacions, a la qual s'adjuntarà la còpia de les tres més rellevants, si és el cas.  
3.2. Memòria-avantprojecte del pla de treball de la investigació que es pretén realitzar, amb l'especificació clara dels objectius, el pla de treball, la metodologia, així com la connexió amb altres recerques, en curs o projectades, dins o fora de la Comunitat Valenciana, amb una extensió màxima de 4 folis.  
3.3. Informe del director del projecte, tot descrivint-ne l'interés i la viabilitat, amb el vist-i-plau del director del departament universitari on s'ha inscrit el projecte de tesi doctoral.  
3.4. Historial científic dels últims cinc anys del grup investigador en el qual s'integre el candidat.  
3.5. Altres mèrits.  
El termini de presentació de sol·licituds serà el comprés entre el dia 1 i el 30 d'abril de 1989.  
4. Criteris de la selecció de becaris.  
A l?efecte de la selecció, es tindrà en compte l?interés científic del projecte d'investigació que es propose, l'àrea científica i tecnològica en la qual es trobe enquadrat -en funció de les seues repercussions sòcio-econòmiques, científiques o cultural en l?àmbit de la Comunitat Valenciana-, l'activitat científica del grup amb el que es realitzarà la recerca i els mèrits acadèmics, científics i/o tècnics del sol·licitant. Serà valorat positivament que el sol·licitant haja disfrutat d'una beca d'iniciació a la investigació, del programa de Foment de la Investigació de la Generalitat Valenciana.  
5. Resolució.  
La selecció de beneficiaris serà realitzada pel Consell de Política Científica i Tecnològica de la Generalitat Valenciana que elevarà la proposta de beneficiaris i els projectes d'investigació corresponents al Director General d'Ensenyaments Universitaris i Investigació. La resolució definitiva de la Direcció General d'Ensenyaments Universitaris i Investigació serà publicada al Diari Oficial de la Generalitat Valenciana.  
La Direcció General d'Ensenyaments Universitaris i Investigació tindrà la facultat d'interpretar els dubtes que puguen sorgir de l'aplicació d'aquestes bases, així com la d'entrevistar els candidats quan ho considere oportú.  
Les decisions de caràcter científic que siguen adoptades pel consell esmentat no podran ser recorregudes.  
6. Dotació i període de la beca.  
La beca inclou una dotació mensual de 80.000 pessetes, i una assegurança d'accidents i d'assistència mèdica.  
Aquesta darrera podrà ser extensible al cònjuge i fills del beneficiari, sempre que no compten amb la cobertura de la Seguretat Social.  
Als projectes que requereixen un desemborsament addicional rellevant se'ls completarà la dotació amb un màxim de 150.000 pessetes/any, com a assignació al departament o centre on es realitze, a efectes de la seua administració. Aquesta dotació haurà de dedicar-se a satisfer les necessitats directament derivades de la realització del projecte.  
El període d'aprofitament de la beca comprén des de l'1 de setembre de 1989 fins el 31 d'agost de 1990, i podrà prorrogar-se per un màxim de tres períodes anuals més.  
7. Caràcter de la beca.  
7.1. Aquestes beques no estableixen cap relació laboral amb les universitats ni amb els centres d'investigació, ni impliquen per part d'aquestes institucions cap compromís pel que fa a la posterior incorporació dels beneficiaris a les seues plantilles.  
7.2. Com que l?objectiu d'aquestes beques és facilitar la formació inicial del personal investigador a través de la realització de projectes específics, no se'n podran beneficiar els investigadors que hagen tingut una beca de característiques anàlogues durant un període igual o superior a un any.  
7.3. La renúncia a la beca haurà de sol·licitar-se a la Direcció General d'Ensenyaments Universitaris i Investigació, de la Conselleria de Cultura, Educació i Ciència que haurà de donar la seua aprobació. No seran admeses interrupcions temporals de les beques llevat de casos excepcionals.  
8. Col·laboració en activitats docents en universitats.  
Els becaris adscrits a universitats podràn dedicar, voluntàriament, un màxim de cent hores durant cada curs acadèmic per a col·laborar en activitats docents relacionades amb el seu treball de recerca, només si el director del departament ho decideix així, i sense que això comporte cap responsabilitat laboral per a la universitat. Aquesta col·laboració haurà de documentar-se a efectes de concursos.  
En el cas que es realitze la col·laboració prevista en aquest apartat, el director del projecte d'investigació haurà de comunicar-ho expressament al Servei de Política Científica.  
9. Condicions del règim de la beca.  
9.1. Fer ús d'aquesta beca és incompatible amb qualsevol altra retribució o ajuda, tret dels contractes derivats de l'aplicació del article 11 de la Llei de Reforma Universitària (Llei 11/1983, de 25 d'agost), o de l'article 11.2. de la LLei de Foment i Coordinació General de la Investigació Científica i Tècnica (Llei 13/1986, de 14 d'abril). Els beneficiaris de la beca hauran de comunicar qualsevol causa d'incompatibilitat per aquest motiu. Excepcionalment, i despres de la proposta raonada del beneficiari, la Direcció General d'Ensenyaments Universitaris i Investigació podrà autoritzar la compatibilitat d'alguna ajuda que potencie el projecte d'investigació.  
9.2. Les sol·licituds de pròrroga hauran d'adreçar-se a la Direcció General d'Ensenyaments Universitaris i Investigació, segons que estableix la base 10.3. Correspon al Consell de Política Científica i Tecnològica elaborar la proposta de pròrroga o acabament del període d'aprofitament de la beca, a la vista del compliment de les obligacions especificades a la base 10.  
El Consell de Política Cièntifica i Tecnológica elevarà proposta de pròrroga al Director General d'Ensenyaments Universitaris i Investigació, la resolució definitiva del qual serà publicada al Diari Oficial de la Generalitat Valenciana.  
Les decisions de caràcter científic que siguen adoptades pel consell esmentat no podran ser recorregudes.  
9.3. La Direcció General d'Ensenyaments Universitaris i Investigació podrà autoritzar els becaris, previ informe favorable del Director del projecte d'investigació, per a desplaçar-se a altres centres, nacionals o estrangers, amb l?objecte de completar la seua formació investigadora, per a un període màxim de tres mesos per any. De manera excepcional, es podrà sol·licitar l'ampliació d'aqueix període a través d'un escrit raonat a la Direcció General d'Ensenyaments Universitaris i Investigació.  
10. Obligacions dels becaris.  
Els becaris estan obligats a:  
10.1. Acceptar les normes que fixa aquesta convocatòria, així com les que la Direcció General d'Ensenyaments Universitaris i Investigació establesca per al seu desplegament i seguiment científic.  
10.2. Complir amb aprofitament les diferents etapes del pla de treball presentat, ajustant-se a les normes dels centres on han de realitzar els treballs, que desenrotllaran amb dedicació exclusiva a la seua funció.  
10.3. Trametre, durant el mes d'abril, a la Direcció General d'Ensenyaments Universitaris i Investigació (Servei de Política Cientifica) una memòria del treball realitzat i els resultats, amb inclusió de còpia dels treballs eventualment publicats, i formular la sol·licitud de pròrroga, en el seu cas.  
Aquesta memòria s'acompanyarà amb l?informe corresponent del director del projecte d'investigació, sobre el pla de treball, els resultats i el grau de formació del becari; en el seu cas, es presentarà l?informe adient sobre la conveniència de pròrroga de la beca.  
10.4. Fer constar en qualsevol publicació resultant que la recerca ha estat realitzada amb una beca de la Conselleria de Cultura, Educació i Ciencia de la Generalitat Valenciana.  
ANNEX IV  
Bases de la convocatòria de beques per a la realització de projectes d'investigació conduents a l?obtenció del grau de doctor en línies d'actuació preferent.  
1. Objecte de les beques.  
Aquestes beques tenen com a finalitat principal aconseguir la formació bàsica en investigació científica i tècnica dels titulats superiors universitaris, que desitgen realitzar un projecte original d'investigació que els permeta l?obtenció del títol de doctor, en línies considerades prioritàries per la Generalitat Valenciana. Les beques que es convoquen es dirigiran a atendre fonamentalment la realització de projectes d'investigació que s'emmarquen en l?àmbit d'especialitats en les quals les universitats necessiten professorat -per tractar-se d'àrees de recent implantació, i per tant, sense tradició acadèmica- i en aquells altres sectors en els quals es detecten mancances de personal qualificat.  
2. Beneficiaris.  
Per optar a aquestes beques cal:  
a) Posseir la nacionalitat espanyola.  
b) Posseir el títol de llicenciat, enginyer o arquitecte superior.  
c) Realitzar el projecte d'investigació proposat en universitats, centres d'investigació del CSIC o altres centres 0 organismes d'investigació públics radicats a la Comunitat Valenciana. Aquest projecte haurà de referir-se a alguna de les línies d'actuació relacionades al punt 4.2.  
Els títols obtinguts a l'estranger o en centres espanyols no estatals hauran d'estar convalidats o reconeguts i tenir plens efectes civils en el moment de la presentació de la sol·licitud.  
3. Sol·licituds i documentació.  
Les sol·licituds es formalitzaran en l?imprés el model del qual es trobarà a disposició dels interessats a l?oficina d'informació de la Conselleria del Cultura, Educació i Ciència, i als vice-rectorats d'investigació de les universitats de la Comunitat Valenciana.  
Les sol·licituds, adreçades al Director General d'Ensenyaments Universitaris i Investigació de la Conselleria de Cultura, Educació i Ciència de la Generalitat Valenciana, podran presentar-se al Registre General de la conselleria esmentada, av. de Campanar, 32, de València (46550), o a través de qualsevol dels mitjans que estableix l'article 66 de la Llei de Procediment Administratiu.  
Les sol·licituds -original i còpia- adjuntaran la documentació següent:  
3.1. Curriculum vitae, amb certificació acadèmica completa dels estudis cursats, o fotocòpia compulsada d'aquesta certificació amb les qualificacions obtingudes i les dates d'aquestes, i relació explícita de publicacions, a la qual s'adjuntarà la còpia de les tres més rellevants, si és el cas.  
3.2. Memòria-avantprojecte del pla de treball de la investigació que es preten realitzar, amb l'especificació clara dels objectius, el pla de treball, la metodologia, així com la connexió amb altres recerques, en curs o projectades, dins o fora de la Comunitat Valenciana, amb una extensió màxima de 4 fulis.  
3.3. Informe del director del projecte, tot descrivint-ne l?interés i la viabilitat, amb el vist-i-plau del director del departament universitari on s'ha inscrit el projecte de tesi doctoral.  
3.4. Historial científic dels últims cine anys del grup investigador en el qual s'integre el candidat.  
3.5. Altres mèrits.  
El termini de presentació de sol·licituds serà des de el dia 1 de juny fins el dia 15 d'agost de 1989.  
4. Criteris per a la selecció dels becaris 4.1. A l?efecte de la selecció, es tindrà en compte l'interés científic del projecte d'investigació que es propose, l'àrea científica i tecnológica en la qual es trobe enquadrat -en funció de les seues repercussions sòcio-econòmiques, científiques o culturals en l?àmbit de la Comunitat Valenciana-, l'activitat científica del grup amb el que es realitzarà la recerca i els mèrits acadèmics, científics i/o tècnics del sol·licitant. Serà valorat positivament que el sol·licitant estiga disfrutant d'una beca d'iniciació a la investigació, del programa de Foment de la Investigació de la Generalitat Valenciana.  
4.2. Les sol·licituds de beca en aquesta convocatòria hauran d'emmarcar-se en alguna de les següents línies d'actuació preferent.  
Arees de coneixement:  
1. Educació física i esportiva.  
2. Teoria del senyal i comunicacions.  
3. Llenguatges i sistemes informàtics.  
4. Arquitectura i tecnologia de computadors.  
5. Economia Aplicada.  
6. Fonaments d'Anàlisi Econòmica.  
7. Enginyeria Elèctrica.  
8. Enginyeria Metal·lúrgica.  
9. Enginyeria Mecànica.  
Línies d'investigació:  
10. Contaminació de les aigües continentals.  
Utilització de bioindicadors per a la seua estimació.  
11. Conservació de l'aigüa: Salinització d'aqüífers.  
12. Conservació del sòl: Metodologies aplicades de restauració de sòls degradats a la Comunitat Valenciana.  
13. Cartografia i catalogació d'àrees subjectes a riscs naturals o a riscs per activitats antròpiques.  
14. Estructures de contrucció enfront de moviments sismics i de masses.  
15. Millora genètica de fruiters.  
16. Control biològic de malalties de plantes cultivades.  
17. La conservació del patrimoni històric a la Comunitat Valenciana.  
18. El paper de la dona a la societat actual.  
19. La defensa dels consumidors: desenrotllament dels diferents aspectes del marc jurídic general.  
5. Resolució.  
La selecció de beneficiaris serà realitzada pel Consell de Política Científica i Tecnològica de la Generalitat Valenciana, que elevarà la proposta de beneficiaris i els projectes d'investigació corresponents al Director General d'Ensenyaments Universitaris i Investigació. La resolució definitiva de la Direcció General d'Ensenyaments Universitaris i Investigació serà publicada al Diari Oficial de la Generalitat Valenciana.  
La Direcció General d'Ensenyaments Universitaris i Investigació tindrà la facultat d'interpretar els dubtes que puguen sorgir de l'aplicació d'aquestes bases, així com la d'entrevistar els candidats quan ho considere oportú.  
Les decisions de caràcter científic que siguen adoptades pel consell esmentat no podran ser recorregudes.  
6. Dotació i període de la beca.  
La beca inclou una dotació mensual de 80.000 pessetes, i una assegurança d'accidents i d'assistència mèdica.  
Aquesta darrera podrà ser extensible al cònjuge i fills del beneficiari, sempre que no compten amb la cobertura de la Seguretat Social.  
Als projectes que requereixen un desemborsament addicional rellevant se'ls completarà la dotació amb un màxim de 150.000 pessetes/any, com a assignació al departament o centre on es realitze, a efectes de la seua administració. Aquesta dotació haurà de dedicar-se a satisfer les necessitats directament derivades de la realització del projecte.  
El període d'aprofitament de la beca comprén des de l'1 d'octubre de 1989 fins el 30 de setembre de 1990, i podrà prorrogar-se per un màxim de tres períodes anuals més.  
7. Caràcter de la beca.  
7.1. Aquestes beques no estableixen cap relació laboral amb les universitats ni amb els centres d'investigació, ni impliquen per part d'aquestes institucions cap compromís pel que fa a la posterior incorporació dels beneficiaris a les seues plantilles.  
7.2. Com que l?objectiu d'aquestes beques és facilitar la formació inicial del personal investigador a través de la realització de projectes específics, no se'n podran beneficiar els investigadors que hagen tingut una beca de característiques anàlogues durant un període igual o superior a un any.  
7.3. La renúncia a la beca haurà de sol·licitar-se a la Direcció  
General d'Ensenyament Universitaris i Investigació, de la Conselleria de Cultura, Educació i Ciència, que haurà de donar la seua aprovació. No seran admeses interrupcions temporals de les beques llevat de casos excepcionals.  
8. Col·laboració en activitats docents en universitats.  
Els becaris adcrits a universitats podràn dedicar, voluntàriament, un màxim de cent hores durant cada curs acadèmic a col·laborar en activitats docents relacionades amb el seu treball de recerca, només si el director del departament ho decideix així, i sense que això comporte cap responsabilitat laboral per a la universitat. Aquesta col·laboració haurà de documentar-se degudament a efectes de concursos.  
En el cas que es realitze la col·laboració prevista en aquest apartat, el director del projecte d'investigació haurà de comunicar-ho expressament al Servei de Política Cièntifica.  
Els becaris corresponents a l'apartat de línies d'investigació es  
comprometen a establir, si escau, col·laboracions amb els centres d'investigació de la Generalitat Valenciana, a través de la Direcció General d'Ensenyaments Universitaris i Investigació. En cap cas, aquesta col·laboració podrà suposar un obstacle per al desenvolupament del seu projecte d'investigació.  
9. Condicions del règim de la beca.  
9.1. Fer ús d'aquesta beca és incompatible amb qualsevol altra retribució o ajuda, tret dels contractes derivats de l'aplicació del article 11 de la Llei de Reforma Universitària (Llei 11/1983, de 25 d'agost), o de l'article 11.2. de la Llei de Foment i Coordinació General de la Investigació Científica i Tècnica (Llei 13/1986, de 14 d'abril). Els beneficiaris de la beca hauran de comunicar qualsevol causa d'incompatibilitat per aquest motiu. Excepcionalment, i després de la proposta raonada del beneficiari, la Direcció General d'Ensenyaments Universitaris i Investigació podrà autoritzar la compatibilitat d'alguna ajuda que potencie el projecte d'investigació.  
9.2. Les sol·licituds de pròrroga hauran d'adreçar-se a la Direcció General d'Ensenyaments Universitaris i Investigació, segons el que estableix la base 10.3. Correspon al Consell de Política Cièntifica i Tecnológica elaborar la proposta de pròrroga o terminació del període d'aprofitament de la beca, a la vista del compliment de les obligacions especificades a la base 10.  
El Consell de Política Científica i Tecnològica elevarà proposta de pròrroga al Director General d'Ensenyaments Universitaris i Investigació, la resolució definitiva del qual serà publicada al Diari Oficial de la Generalitat Valenciana. Les decisions de caràcter científic que siguen adoptades pel consell esmentat no podran ser recorregudes.  
9.3. La Direcció General d'Ensenyaments Universitaris i Investigació podrà autoritzar els becaris, previ informe favorable del director del projecte d'investigació, per a desplaçar-se a altres centres, nacionals o estrangers, amb l?objecte de completar la seua formació investigadora, per a un període igual, com a màxim, a la meitat de la duració total de la beca. Aquesta circumstància es podrà sol·licitar a través d'un escrit raonat a la Direcció General d'Ensenyaments Universitaris i Investigació.  
10. Obligacions dels becaris.  
Els becaris estan obligats a:  
10.1. L'acceptació de la beca per part del beneficiari implica la de les normes que fixa aquesta convocatòria, així com les que la Direcció General d'Ensenyaments Universitaris i Investigació establesca per al seu desplegament i seguiment científic.  
10.2. Complir amb aprofitament les diverses etapes del pla de treball presentat, ajustant-se a les normes dels centres on han de realitzar els treballs, que desenrotllaran amb dedicació exclusiva a la seua funció.  
10.3. Trametre a la Direcció General d'Ensenyaments Universitaris i Investigació (Servei de Política Científica) una memòria del treball realitzat i els resultats, durant el mes d'abril, amb inclusió de còpia dels treballs eventualment publicats, i formular la sol·licitud de pròrroga, en el seu cas.  
Aquesta memòria s'acompanyarà del corresponent informe del director del projecte d'investigació, sobre el pla de treball, els resultats i el grau de formació del becari; en el seu cas, es presentarà l?informe adient sobre la conveniència de pròrroga de la beca.  
10.4. Fer constar en qualsevol publicació resultant que la recerca ha estat realitzada amb una beca de la Conselleria de Cultura, Educació i Ciència de la Generalitat Valenciana.  
ANNEX V  
Bases de la convocatòria de beques d'iniciació a la investigació.  
1. Objecte.  
Aquestes beques tenen per objecte interessar els alumnes, matriculats en l?últim any del segon cicle d'estudis universitaris, per l'activitat científica dels organimes públics d'investigació. Amb elles es pretén estimular la seua inclinació cap a la investigació científica i tècnica, afavorint un contacte primerenc amb els procediments i mètodes de treball emprats a les universitats i centres d'investigació de la Comunitat Valenciana.  
2. Beneficiaris.  
Per optar a aquestes beques cal:  
a) Posseir la nacionalitat espanyola.  
b) Estar matriculat en l?últim curs d'estudis conduents a l?obtenció del títol de llicenciat, enginyer o arquitecte superior, en alguna de les universitats de la Comunitat Valenciana, i tindre aprovades totes les assignatures dels cursos anteriors.  
c) Realitzar les activitats d'investigació que es proposen, a les universitats, Centres del Consell Superior d'Investigacions Científiques o en els centres d'investigació radicats a la Comunitat Valenciana.  
3. Sol·licituds i documentació.  
Les sol·licituds es formalitzaran a l?imprés el model del qual es trobarà a disposició dels interessats en l'oficina d'informació de la Conselleria de Cultura, Educació i Ciència, i en els vice-rectorats d'investigació de les universitats de la Comunitat Valenciana.  
Les sol·licituds, adreçades al Director General d'Ensenyaments Universitaris i Investigació de la Conselleria de Cultura, Educació i Ciència, podran presentar-se en el Registre General de la conselleria esmentada, av. de Campanar, 32, València (46964), o per qualsevol dels mitjans establerts en l'article 66 de la Llei de Procediment Administratiu.  
Les sol·licituds constaran de la següent documentació:  
a) Imprés complimentat adientment, amb una memòria on s'haurà d'exposar el projecte d'investigació que el sol·licitant es proposa realitzar.  
b) Informe del professor/ investigador responsable -que necessàriament haurà de ser doctor- en què es detalle el conjunt d'activitats científiques/tècniques que el candidat es proposa desenrotllar.  
c) Fotocòpia del DNI del sol·licitant.  
d) Fotocòpia del resguard de matrícula del curs acadèmic 1989/90.  
e) Certificació acadèmica completa, on consten les qualificacions dels cursos anteriors.  
El termini de presentació serà des del dia 1 al 31 d'octubre de 1989.  
4. Selecció de beneficiaris.  
La selecció de beneficiaris serà realitzada atenent a l?expedient acadèmic dels candidats, a l'activitat que es proposen desenrotllar, així com a l?observada per part del professor que es responsabilitza d'aquesta.  
El Consell de Política Científica i Tecnològica de la Generalitat Valenciana, elevarà proposta de beneficiaris i organismes d'adscripció al Director General d'Ensenyaments Universitaris i Investigació. La resolució definitiva de la Direcció General d'Ensenyaments Universitaris i Investigació serà publicada al Diari Oficial de la Generalitat Valenciana.  
La Direcció General d'Ensenyaments Universitaris i Investigació tindrà la facultat d'interpretar els dubtes que puguen sorgir en l'aplicació d'aquestes bases, així com la d'entrevistar els candidats quan ho estime oportú.  
Les decisions de caràcter científic que siguen adoptades pel consell esmentat no podran ser recorregudes.  
5. Dotació i període d'aprofitament.  
La beca comprén una dotació de 400.000 pessetes (que es farà efectiva en dos lliuraments), a més de l?import corresponent a les taxes acadèmiques de matrícula de l?últim curs d'estudis universitaris, que serà percebut per la universitat on l'alumne es trobe matriculat.  
El període d'aprofitament es refereix al curs acadèmic 1989/90 i no podrà ser prorrogat.  
La beca serà incompatible amb altres beques o ajudes i amb remuneracions en concepte de salari.  
6. Caràcter de la beca.  
Aquestes beques no estableixen cap relació laboral ni amb la Generalitat Valenciana ni amb les universitats; tampoc no impliquen, de part d'aquestes institucions, cap compromís pel que fa a la posterior incorporació dels seus beneficiaris a les plantilles d'aquestes.  
La renúncia a la beca haurà de sol·licitar-se a través de la Direcció General d'Ensenyaments Universitaris i Investigació de la Conselleria de Cultura, Educació i Ciència, que haurà de donar la seua aprovació.  
Els becaris es comprometen a observar una dedicació mínima que serà establerta en cada cas, a l?organisme al qual queden adscrits.  
7. Obligacions dels beneficiaris.  
Els beneficiaris estan obligats a:  
a) Acceptar les normes fixades en aquesta convocatòria, així com les que la Direcció General d'Ensenyaments Universitaris i Investigació establesca per al seu desplegament i seguiment científic.  
b) Acomplir amb aprofitament les activitats del pla presentat.  
c) Trametre una memòria, durant el mes de març, i una altra durant el mes de setembre, sobre la tasca realitzada i els seus resultats, adjuntant-hi l?informe corresponent del professor/ investigador responsable de les activitats científiques, amb la finalitat de poder fer efectives les entregues de la beca.  
En cas d'incompliment d'alguna de les obligacions anteriorment assenyalades la Direcció General d'Ensenyaments Universitaris podrà rescindir la concessió de l'ajuda, així com recaptar la devolució de les quantitats percebudes.  
ANNEX VI  
Bases de la convocatòria d'ajudes per a l'assistència a congressos, reunions i jornades de caràcter científic i tecnològic.  
1. Beneficiaris.  
Els sol·licitants hauran de ser personal docent o investigador en plantilla (funcionari i personal contractat), d'universitats i centres d'investigació radicats a la Comunitat Valenciana que posseesquen personalitat jurídica pròpia i no tinguen finalitat lucrativa.  
També podran sol·licitar aquestes ajudes les persones que estinguen plenament dedicades a tasques de recerca en departaments universitaris i en els centres abans esmentats i gaudesquen d'una beca amb aquesta finalitat, corresponent al Programa Foment de la Investigació de la Generalitat Valenciana o altres beques homologades pel Ministeri d'Educació i Ciència.  
2. Termini i formalització de les sol·licituds.  
Els impresos de sol·licitud es trobaran a disposició dels interessats a l?oficina d'informació de la Conselleria de Cultura, Educació i Ciència, i als vice-rectorats d'investigació de les universitats de la Comunitat Valenciana.  
Les sol·licituds, degudament emplenades, adreçades al Director General d'Ensenyaments Universitaris i Investigació, s'hauran de presentar al registre general d'aquesta conselleria, av. de Campanar, 32 de València (46439), o per qualsevol dels mitjans que estableix l'article 66 de la Llei de Procediment Administratiu.  
Les sol·licituds hauran d'anar acompanyades de la documentació següent:  
a) Breu resum de la comunicació a presentar o justificació raonada de la participació proposada.  
b) Justificant de l'acceptació de la comunicació o de la participació pel comité organitzador, o compromís de justificar-ne l'acceptació.  
Les sol·licituds d'ajuda podran presentar-se per als congressos i reunions que tindran lloc al llarg de l'any 1989.  
Els terminis de presentació de sol·licituds seran els següents:  
1r. termini: d'un mes a partir de l?entrada en vigor d'aquesta ordre.  
2n. termini: de l'1 al 30 de juny de 1989.  
En cap cas, els sol·licitans podran gaudir de més d'una ajuda, durant aquesta convocatòria, per a l'assistència a congressos, reunions i jornades.  
3. Import de les ajudes.  
L'import màxim de les ajudes concedides serà el següent:  
a) Per a l'assistència a congressos, reunions i jornades que tinguen lloc al territori nacional: 30.000 pessetes, (tret de les Illes Canàries, amb 50.000).  
b) Per a l'assistència a congressos, reunions i jornades que se celebren en països europeus: 75.000 pessetes.  
c) Per a l'assistència a congressos, reunions i jornades que se celebren en altres països: 125.000 pessetes.  
L'import de les ajudes consistirà en una subvenció que, dins els màxims indicats, establirà el Consell de Política Científica i Tecnològica de la Generalitat Valenciana.  
L'abonament de les ajudes s'efectuarà un cop es justifique documentalment l'assistència al congrés, reunió o jornades, mitjaçant una certificació acreditativa de la secretaria del comitè organitzador, i la presentació de la comunicació, o de l'informe corresponent, a la Direcció General d'Ensenyaments Universitaris i Investigació (Servei de Política Científica).  
4. Resolució.  
El Consell de Política Científica i Tecnològica de la Generalitat Valenciana elevarà les propostes corresponents de concessió d'ajudes al Director General d'Ensenyaments Universitaris i Investigació, la resolució definitiva del qual serà publicada al Diari Oficial de la Generalitat Valenciana, i contindrà la llista de beneficiaris amb indidació de l?import de les ajudes.  
Les decisions de caràcter científic adoptades pel consell esmentat no podran ser recorregudes.  
ANNEX VII  
Bases de la convocatòria d'ajudes per a l'organització de congressos i reunions de caràcter científic i tecnològic.  
1. Objecte de les ajudes.  
Aquesta convocatòria té com a objectiu ajudar a sufragar despeses d'organització de congressos i reunions nacionals i internacionals de caràcter científic i tecnològic que es celebren en la Comunitat Valenciana, organitzats per departaments i instituts universitaris i altres centres d'investigació d'organismes públics o privats amb personalitat jurídica pròpia, sense finalitats lucratives, tots elis ubicats a la Comunitat Valenciana.  
Aquestes reunions hauran de tenir lloc al llarg de l'any 1989.  
2. Sol·licituds.  
L'imprés de sol·licitud estarà a disposició dels interessats a l?oficina d'informació de la Conselleria de Cultura, Educació i Ciència i als vice-rectorats d'investigació de les universitats radicades a la Comunitat Valenciana.  
Les peticions dels departaments i centres universitaris seran trameses pels seus directors a través del Vice-rectorat d?Investigació corresponent. Les peticions d'organismes no universitaris seran trameses pels respectius presidents o directors.  
Les sol·licituds adreçades al Director General d'Ensenyaments Universitaris i Investigació de la Conselleria del Cultura, Educació i Ciència, es podran presentar al Registre General d'aquesta conselleria, av. de Campanar, 32, València (46514), o a través de qualsevol dels mitjans que estableix l'article 66 de la Llei de Procediment Administratiu.  
Les sol·licituds hauran d'adjuntar la documentació següent:  
a) Composició del comité científic organitzador, amb un breu currículum dels seus components.  
b) Programa provisional científic i d'altres activitats.  
c) Certificació del comité organitzador del fet que el responsable del congrés ha estat designat per a organitzar l'activitat científica que es proposa.  
d) Pressupost total estimat d'ingressos i de despeses, detallat per conceptes.  
e) D'altres documents, si es consideren oportuns.  
El termini de presentació de les sol·licituds serà d'un mes a partir de l?entrada en vigor d'aquesta ordre.  
3. Resolució  
El Consell de Política Científica i Tecnològica de la Generalitat Valenciana, elevarà la proposta corresponent de concessió d'ajudes al Director General d'Ensenyaments Universitaris i Investigació, la resolució final del qual serà publicada en el Diari Oficial de la Generalitat Valenciana i contindrà les ajudes concedides i el seu import.  
Les decisions de caràcter científic que siguen adoptades pel consell esmentat no podran ser recorregudes.  
4. Import de les ajudes.  
Les ajudes consistiran en una subvenció entre 100.000 i 800.000 pessetes, que serà valorada pel Consell de Política Científica i Tecnològica de la Generalitat Valenciana, en funció del programa i de l?interés científic i tècnic de l'activitat. Gaudiran de preferència els congressos que posseesquen un marcat caràcter internacional.  
El lliurament de les ajudes es farà així: el 75% de l?import total després que haja tingut lloc la resolució i en la fase preparatòria de l?organització del congrés, i l'altre 25% un cop justificat domentalment el pressupost total d'ingressos i despeses i lliurada la memòria detallada de les activitats realitzades.  
La subvenció es destinarà només a finançar les despeses relacionades amb alguna de les següents finalitats:  
1. La difusió dels programas de la reunió.  
2. El finançament de despeses de desplaçament, estada i participació de ponents, relators i conferenciants.  
3. L'edició de les ponències o conclusions que en resulten.  
5. Obligacions.  
5.1. En cas de concessió d'ajudes, l?entitat organitzadora haurà de fer constar en tota la informació i documentació que es produesca amb ocasió d'aquesta activitat, la col·laboració prestada per la Conselleria de Cultura, Educació i Ciència de la Generalitat Valenciana.  
5.2. També haurà de trametre a la Direcció General d'Ensenyaments Universitaris i Investigació el programa definitiu i la documentació corresponent a l'activitat científica esmentada, abans de la seua celebració i, si és el cas, dos exemplars de les actes publicades.  
5.3. Qualsevol alteració o modificació de les activitats a realitzar i de les fonts de finançament haurà de ser comunicada a la Direcció General d'Ensenyaments Universitaris i Investigació.  
5.4. No observar qualsevol d'aquestes bases significarà la anul·lació de la subvenció que s'haguera concedit, o la devolució de les quantitats percebudes.


Còpia Permalink ELI